《以端溪水岩小砚寄戴观察怡涛系之以长歌》
清代·陈恭尹

昔人只重端溪紫，今之水岩胜于始。始犹所采皮肉间，山骨琢尽兹其髓。

一阳生后天益寒，牂牁江落风林乾。崖枯峡浅洞门出，中有积水蛟龙蟠。

良工斤斧重泉下，石室无光朝亦夜。千枝列炬照人行，万指悬壶向江泻。

金钱之费日不訾，冬春之际能几时。瑕瑜况复不相掩，非具大力安能为。

崇祯之中熊开府，迩者名藩亦时取。后先疏凿分东西，文采精华并千古。

往时蕉白称极佳，今人指点寻青花。以兹相石亦未尽，必有生气如云霞。

拊不留手柔无骨，墨质愈坚磨愈发。宋坑宣德虽尚存，粗则伤毫细则滑。

伯乐一顾冀马空，世间所患无追风。寄公一片虽小品，由来亦自蛟龙宫。

茆斋久伴书生穷，咿唔吟啸不可终。去兹卑陋依尊崇，使君声韵如钟镛。

挥毫落纸生蜺虹，况今持宪出乘骢。秋霜春露一言中，非汝孰与成厥功。

呜呼，挽回造化良不易，补天亦属人能事，五色之石将无是。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。